
VENDIM
Nr. 458, datë 3.7.2019

PËR PROCEDURËN E KTHIMIT NË FOND BANESE, ME QËLLIM STREHIMI, TË OBJEKTEVE PRONË SHTETËRORE, QË PËRSHTATEN NGA NJËSITË E VETËQEVERISJES VENDORE ME GRANTE KONKURRUESE NGA BUXHETI I SHTETIT

Në mbështetje të nenit 100 të Kushtetutës dhe të pikës 1, të nenit 40, të ligjit nr. 22/2018, “Për strehimin social”, me propozimin e ministrit të Financave dhe Ekonomisë, Këshilli i Ministrave

VENDOSI:

1. Njësitë e vetëqeverisjes vendore identifikojnë në juridiksionin e tyre territorial objektet e mundshme për t’u përshtatur për banim social, në pronësi të tyre ose në pronësi të pushtetit qendror. Pas identifikimit të objektit/eve, njësia e vetëqeverisjes vendore konfirmon pronësinë e objektit pranë Agjencisë Shtetërore të Kadastrës.
[bookmark: _GoBack]2. Kur objekti është në pronësi të pushtetit qendror, njësia e vetëqeverisjes vendore i paraqet institucionit shtetëror, që administron objektin, kërkesë për transferimin e pronësisë në emër të njësisë së vetëqeverisjes vendore. Një kopje e kërkesës i dërgohet ministrisë përgjegjëse për strehimin. 
3. Në rast se pronësia e objektit, pronë shtetërore, nuk e ka të specifikuar institucionin publik që e administron atë, i kërkohet Agjencisë Shtetërore të Kadastrës të japë informacionin lidhur me institucionin që e ka në administrim. 
4. Në rast se është bërë inventari i pronave për t’u transferuar në njësitë e vetëqeverisjes vendore, por ende nuk është realizuar transferimi i pronave, njësia e vetëqeverisjes vendore i kërkon Agjencisë Shtetërore të Kadastrës të shkëpusë objektin nga lista e pronave shtetërore që janë në proces transferimi pronësie, dhe të procedojë me përparësi për transferimin e pronës, me qëllim destinacionin e saj për strehim social. 
5. Kthimi në fond banese i objektit realizohet në dy faza: 
a) Në fazën e parë realizohet ndryshimi i funksionit të zonës ku ndodhet objekti në zonë me qëllim strehimi; 
b) Në fazën e dytë realizohet ndryshimi i funksionit të përdorimit të objektit, për t'u kthyer në një objekt me funksion strehimi.
6. Nëse zona ku ndodhet objekti ka një funksion të ndryshëm nga ai i banimit si edhe në rastet kur njësia e vetëqeverisjes vendore nuk ka miratuar ende një dokument planifikimi, kjo e fundit ndjek procedurat ligjore për ndryshimin e përdorimit të tokës në funksion banimi, sipas legjislacionit për planifikimin dhe zhvillimin e territorit. 
7. Vendimi i Këshillit të Ministrave për miratimin e zonës ku ndodhet objekti në zonë që do të kthehet në funksion banimi dhe për kalimin e pronësisë së objektit e truallit që zë objekti për njësinë e vetëqeverisjes vendore, me ose pa detyrim privatizimi nga familjet që banojnë në to, i dërgohet Agjencisë Shtetërore të Kadastrës. 
8. Kthimi i objektit në fond banese bëhet me vendim të këshillit të njësisë së vetëqeverisjes vendore, pasi objekti është përshtatur sipas standardeve të strehimit të përshtatshëm, të parashikuar nga neni 4, i ligjit nr. 22/2018. 
9. Përshtatja e objekteve pronë shtetërore në fond banese, me qëllim strehimi, mund të realizohet me grante konkurruese ose pjesërisht nga vetë banorët, ose me financime të pjesshme, nga të ardhurat e njësisë së vetëqeverisjes vendore, të kombinuara me grante konkurruese, siç parashikohet në  ligjin nr. 22/2018. 

10. Fillimi i procedurës së ndryshimit të funksionit të objektit mund të iniciohet edhe nga familjet që janë strehuar me ose pa autorizim nga organet kompetente në objekte shtetërore të dala jashtë  funksioni, të cilat i drejtohen me kërkesë njësisë së vetëqeverisjes vendore. Në rastet kur familja nuk është në gjendje që, me të ardhurat e veta, të përshtatë objektin sipas standardeve në fuqi dhe njësia e vetëqeverisjes vendore nuk e financon dot me të  ardhurat e veta, kjo e fundit aplikon për grante konkurruese nga buxheti i shtetit pranë ministrisë përgjegjëse për strehimin.
11. Njësia e vetëqeverisjes vendore përgatit një plan të detajuar studimi për zhvillimin e zonës dhe për kthimin e objektit në fond banese para se të fillojë përshtatja e tij, në përputhje me gjendjen e objektit që kërkohet të kthehet në fond banimi. Plani i studimit përmban, minimalisht:
a) studimin urbanistik të zonës; 
b) projektin e  ndërhyrjes për përshtatjen e objektit; 
c) raportin e argumentimit të nevojës, mundësive dhe përfitimeve nga objekti, pronë shtetërore, i transferuar me destinacion për strehimin; 
ç) kostot e investimit për përshtatjen e objektit dhe, sipas rastit, të rizhvillimit ose ripërtëritjes së territorit. 
12. Procedurat për marrjen e granteve konkurruese për transformimin e objekteve, pronë shtetërore, në fond banese bëhen pas marrjes së vendimit për transferimin e pronës shtetërore në pronësi të njësisë së vetëqeverisjes vendore dhe kur evidentohet nevoja e aplikimit për grante. 
13. Pas miratimit nga këshilli i njësisë së vetëqeverisjes vendore të planstudimit për përshtatjen dhe kthimin e objektit, pronë shtetërore, në fond banese, njësia e vetëqeverisjes vendore përgatit kërkesën për marrjen e granteve konkurruese nga buxheti i shtetit, drejtuar ministrisë përgjegjëse për strehimin. Kërkesa shoqërohet me të gjithë dokumentacionin e parashikuar në aktet nënligjore në fuqi për grante konkurruese nga buxheti i shtetit. 
14. Ministria përgjegjëse për strehimin ndjek dhe nxit procesin e kalimit të pronësisë së objekteve shtetërore në pronësi të njësisë së vetëqeverisjes vendore. Ajo mbikëqyr realizimin e procedurës për përshtatjen e objekteve në funksion banimi nëpërmjet informacioneve specifike, sipas natyrës së projektit, kategorive të familjeve përfituese, përmbushjes së standardeve të projektimit e ndërtimit. 
15. Objektet, së bashku me truallin e tyre funksional, pronësia e të cilëve transferohet pa detyrim privatizimi për familjet që banojnë në to, ato që transferohen me detyrim privatizimi, por refuzohen të privatizohen nga familjet që banojnë në to, si edhe objektet në pronësi të bashkisë, që nuk përdoren më për funksionin e tyre fillestar, ngelen në pronësi të njësisë së vetëqeverisjes vendore, për t’u përdorur si banesa sociale me qira, duke iu shtuar fondit publik të banesave sociale. 
16. Kur objektet nuk janë privatizuar ende nga familjet që banojnë në to, ndonëse e kanë pasur këtë të drejtë, dhe afati i privatizimit ka mbaruar, do të ndiqet procedura e parashikuar në këtë vendim për kthimin dhe përshtatjen në fond banese. 
17. Vendimi i këshillit të njësisë së vetëqeverisjes vendore për miratimin e kthimit të objektit të përshtatur me grante konkurruese në fond banese i dërgohet Agjencisë Shtetërore të Kadastrës për regjistrimin e ndryshimit të destinacionit të objektit dhe kthimin e tij fond banese.
18. Ngarkohen Ministria e Financave dhe Ekonomisë, Agjencia Shtetërore e Kadastrës dhe njësitë e vetëqeverisjes vendore për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTËR 

